

|  |  |  |  |
| --- | --- | --- | --- |
| Teie |  | nr |  |
|  |  |  |  |
| Meie | 02.04.2025 | nr | 3-25-263 |

**Keskkonnaamet**

**Maksu-ja Tolliamet**

**Kliimaministeerium**

**Rahandusministeerium**

**Justiits- ja Digiministeerium**

**AS Terminal**

**Taotlustest haldusasjas 3-25-263**

**1.** Tallinna Halduskohus võttis 20.02.2025 määrusega menetlusse AS-i Terminal kaebuse Eesti Vabariigi vastu kahju hüvitamiseks summas 12 151 017,9 eurot (haldusasi 3-25-263) ning tunnistas vastustajateks Keskkonnaameti, Maksu- ja Tolliameti, Kliimaministeeriumi, Rahandusministeeriumi ning Justiits- ja Digiministeeriumi. Vastustajatel tuli vastata kaebusele hiljemalt 24.03.2025.

**2.** Rahandusministeeriumi 27.02.2025 vastuse kohaselt ei peaks Rahandusministeerium olema vastustajaks kohtuasjas 3-25-263, kuna vedelkütuse seadus (VKS) ja atmosfääriõhu kaitse seadus (AÕKS) ei ole Rahandusministeeriumi valitsemisala seadused. Kui kohus peab vajalikuks küsida seisukohta riigiabi küsimuses, saaks kohus kaasata Rahandusministeeriumi menetlusse arvamuse andmiseks.

**3.** Keskkonnaamet esitas 18.03.2025 taotluse peatada haldusasja 3-25-263 menetlus haldusasjade 3-24-1845 ja 3-25-66 menetluste tõttu kuni haldusasjade 3-24-1845 ja 3-25-66 menetluste lõppemiseni. Keskkonnaamet taotles ka Konkurentsiameti kaasamist haldusasja 3-25-263 menetlusse ning kaebusele vastamise tähtaja pikendamist juhul, kui kohus haldusasja 3-25-263 menetlust ei peata. Keskkonnaamet juhtis tähelepanu, et Tallinna Halduskohtu menetluses on AS-i Terminal kaebus Keskkonnaameti 20.05.2024 otsuse nr 6-16/24/8422-2 ning Maksu- ja Tolliameti 20.05.2024 otsuse nr 9-18/011149-1 tühistamiseks ning vastustajate kohustamiseks tegema aktsiaseltsile Olerex ettekirjutus 2021.-2023. aastate osas VKS § 21 lg-s 1 ja AÕKS § 1231 lg-s 1 sätestatud kohustuste täitmiseks või vastustajate kohustamiseks viima aktsiaseltsi Olerex suhtes läbi järelevalvemenetlus ja tegema ettekirjutus (haldusasi 3-24-1845). Selles kaebuses taotles AS Terminal alternatiivselt vastustajate Keskkonnaameti ning Maksu- ja Tolliameti kohustamist algatama aktsiaseltsi Olerex suhtes riigiabi tagasinõudmise menetlus. Samuti teavitas Keskkonnaamet, et Tallinna Halduskohtu menetluses on AS-i Terminal kaebus nõudega tuvastada Maksu- ja Tolliameti 09.12.2024 kaebaja 15.11.2024 taotluse aktsiaseltsi Olerex suhtes järelevalvemeetmete rakendamiseks läbi vaatamata jätmise õigusvastasus ning Keskkonnaameti 11.12.2024 kaebaja 15.11.2024 taotluse rahuldamata jätmise õigusvastasus ja nõudes kohustada Maksu- ja Tolliametit ning Keskkonnaametit kaebaja 15.11.2024 taotlusi uuesti läbi vaatama (haldusasi 3-25-66). Keskkonnaamet toob välja, et riigi tegevuste (tegevusetuse) õigusvastasuse tuvastamist käesolevas menetluses kaebaja ei taotle, vaid kahju hüvitamise nõude esitamisel lähtub sellest kui juba ära täidetud eeldusest (mille tuvastamine toimub haldusasjade 3-24-1845 ja 3-25-66 menetluses). Kuna Konkurentsiamet alustas AS Terminali kaebuse alusel aktsiaseltsi Olerexi suhtes järelevalvemenetluse, et uurida võimalikku konkurentsireeglite rikkumist Eesti mootorkütuste jae- ja hulgimüügiturul ning algatatud järelevalvemenetlus pole veel lõpetatud, on Konkurentsiameti arvamus Keskkonnaameti hinnangul vajalik AS Terminal kahju hüvitamise kaebuse aluseks oleva kütuseturu ebaausa konkurentsi põhjenduste hindamiseks.

**4.** Kliimaministeerium esitas 18.03.2025 taotluse pikendada kaebusele vastamise tähtaega kuni 14.04.2025.

**5.** Tallinna Halduskohus pikendas 21.03.2025 kaebusele vastuse esitamise tähtaega kuni 14.04.2025.

**6. Kohus märgib, et võtab seisukoha õige vastustajate ringi, Konkurentsiameti kaasamise ning menetluse peatamise kohta peale kaebuse kohta vastuste laekumist.** **Kaebajal on õigus esitada enda seisukoht esitatud taotluste kohta hiljemalt 14.04.2025.**

Lugupidamisega  
  
(allkirjastatud digitaalselt)

Janek Laidvee

kohtunik